Da udlændinge- og integrationsminister Inger Støjberg (V) torsdag deltog i et fem timer langt samråd om adskillelse af asylpar, havde hun en påstand, der blev gentaget flere gange i forskellige variationer.

Nemlig at Folketingets Ombudsmand, Jørgen Steen Sørensen, i sin særdeles kritiske redegørelse fra 23. marts i år trods alt havde slået fast, at det ikke havde været ministeriets intention at lave en ulovlig praksis i forbindelse med adskillelsen af asylpar, hvor den ene part var mindreårig.

»Det er bare vigtigt, synes jeg også, hele tiden at forholde sig til det, ombudsmanden jo siger: At det netop ikke har været intentionen, at der skulle administreres imod hverken dansk lovgivning selvsagt – eller lige så selvsagt internationale konventioner«, lød det eksempelvis fra Støjberg.